Saaren Musta

Saaren Musta on Uudellamaalla Vihdin kaakkoisosassa Kuikunläänin ja Espoon Takkulan välissä sijaitseva järvi.
Maantietoa.
Saaren Musta on 550 metriä pitkä, 250 metriä leveä, ja sen pinta-ala on 6,7 hehtaaria. Se sijaitsee Vaakkoin ulkoilualueen reunalla metsämaalla kallioisten mäkien välisessä painaumassa. Sen rannat ovat vaihtelevia, koska sillä on alavia mutta toisaalta myös jyrkänteisiä rantoja. Jyrkimmät rannat löytyvät järven eteläosassa. 
Järvellä on kartan mukaan kolme saarta, vaikka se on 12 metriä syvä. Syvin kohta sijaitsee saarten välissä keskellä järveä. Kaksi pienintä saarta sijaitsevat aivan itärannan tuntumassa. Kolmas saari on suurin ja se sijaitsee syvänteen länsipuolella keskellä järveä. Järven rantaviivan pituus on 1,6 kilometriä. Se on autio, mutta sen rantoja kiertävät kävelypolut. Espoon kuntaraja kulkee 130 metrin päässä järven itäpuolelta.
Virkistysarvoja.
Järvi sijaitsee Vaakkoin ulkoilualueella Vihdin puolella kuntarajaa. Alue kuuluu Helsingin kaupungille, joka hankki sen vuonna 1972. Alueen pinta-ala on noin 600 hehtaaria. Vaakkoin etelärannassa sijaitsee Vaakkoin eräkämppä, jota voivat Helsingin Ladun jäsenet vuokrata. Saaren Mustalla voi myös kalastaa, mutta alueella avotulen teko on kiellettyä. Järven ympärillä risteilee useita polkuja. Ne johtavat esimerkiksi Vähä Majalammelle, Väärä-Mustalle, Vaakkoille, Iso Lehmälammelle ja Kämmenlammelle.
Vedenlaatu.
Saaren Mustasta on otettu vesinäytteitä elokuussa 2020. Silloin järven hygieeninen tila oli erinomainen. Sekä fosforipitoisuuksien että klorofyllipitoisuuden perusteella järvi on karu. Vesi oli elokuussa 2020 humuspitoista (vedenväri 50 mg Pt/l), pintaveden sameus oli 0,73 FNU, eli vesi oli kirkas, ja sen näkösyvyys oli 1,9 metriä. Päällysveden happamuustaso oli pH 5,9 ja alusvedessä happamampi, pH 5,4. Aikaisemmissa mittauksissa, vuosina 1984–2005 (23 näytettä), on veden happamuustaso ollut 1990- ja 2000-luvuilla vieläkin happamampi (vaihdellut pH 4,6–5,7). Koska myös puskurikyky happamoitumista vastaan oli samalla heikko, happamoitui järvi helposti. Elokuussa 2020 järven vesi oli lämpötilakerrostunut. Päällysveden happipitoisuus oli 8,4 milligrammaa litrassa vettä (mg/l, kylläisyysaste 93 %) ja alusvedessä 3,4 mg/l (27 %). Kokonaisfosforipitoisuus oli päällysvedessä 9 mikrogrammaa litrassa vettä (μg/l) ja alusvedessä 13 μg/l, kokonaistyppipitoisuus oli päällysvedessä 410 μg/l ja alusvedessä 370 μg/l.
Vesistösuhteet.
Saaren Musta sijaitsee Vantaanjoen vesistössä (vesistöaluetunnus 21) Lepsämänjoen valuma-alueella (21.04), jonka Härkälänjoen valuma-alueeseen (21.045) järvi kuuluu. Saaren Musta sijaitsee Härkälänjoen valuma-alueen reunalla yhdessä Kalatoin-lammen kanssa. Molempien vesi virtaa ilman kartoissa näkyvää laskuojaa alemmaksi Turvesuolle, jossa sijaitsee Vähä Majalampi. Vedet päätyvät kammen lautta Majalampeen, josta ne virtaavat eri vaiheiden kautta kohti Härkälänjokea. Saaren Mustan vedenpinnan korkeus on 89,3 metriä mpy. (N2000, ennen se oli 89,2 m (N60)).
Historiaa.
Vuoden 1919 Helsingin seudun taloudellisessa kartassa ja vuoden 1957 peruskartassa on järven karttanimi ollut ”Musta Saarijärvi”. Järvelle on kartassa piirretty laskuoja Turvesuolle. Seuraavassa vuoden 1972 kartassa järven nimi on jo ”Saaren Musta”. Järvi on säilynyt koskemattomana nykypäiviin asti.